b'\n_START_ARTICLE_\nBla\xc5\xbe Janc\n_START_SECTION_\nZa\xc4\x8detki\n_START_PARAGRAPH_\n\xc5\xa0portno pot je za\xc4\x8del v 4. razredu osnovne \xc5\xa1ole. Za\xc4\x8delo se je z rokometnim kro\xc5\xbekom znotraj \xc5\xa1olskega programa, nadaljevalo na klubski sceni v Rade\xc4\x8dah, nato v Sevnici. Glede na kazalnike razvoja je postal zanimiv \xc5\xa1tevilnim okoli\xc5\xa1kim klubom, ko je na vrsto pri\xc5\xa1la srednja \xc5\xa1ola pa se je odlo\xc4\x8dil za selitev v Celje. Tja se je preselil iz Sevnice pri starosti komaj 15 let.\n_START_SECTION_\nCelje, 2012-17\n_START_PARAGRAPH_\nOd leta 2012 je bil \xc4\x8dlan Celjanov. V sezoni Lige prvakov 2012-13 se je na predzadnji tekmi sezone, dne 16. marca 2013, proti nem\xc5\xa1kemu Hamburgu prvi\xc4\x8d vpisal med strelce, ko je dosegel en gol. _NEWLINE_Mladi Janc je ve\xc4\x8d prilo\xc5\xbenosti dobil potem, ko je Ga\xc5\xa1per Margu\xc4\x8d, ki igra na istem polo\xc5\xbeaju, od\xc5\xa1el in \xc5\xa1portno pot nadaljeval pri mad\xc5\xbearskem klubu Veszprem. Ponujeno prilo\xc5\xbenost je izkoristil in s klubom osvojil prve lovorike. Veselil se je naslova dr\xc5\xbeavnih prvakov, zmage v slovenskem superpokalu, z mo\xc5\xa1tvom osvojil pokalno lovoriko. _NEWLINE_V evropski sezoni 2014-15 je dosegel 44 zadetkov na desetih tekmah. Najve\xc4\x8dje \xc5\xa1tevilo golov na eni posamezni tekmi je dosegel 5. oktobra 2014, ko je proti Montpellierju zadel osemkrat._NEWLINE_Marca 2015 je s Celjani podpisal pogodbo, ki ga ve\xc5\xbee za naslednja \xc5\xa1tiri leta, do konca sezone 2018-19. Tik pred svojim dvajsetim letom velja za enega najve\xc4\x8djih rokometnih talentov, ki \xc5\xbee dobiva ponudbe od drugod, toda \xc5\xbeeli si ostati v Celju.  _NEWLINE_V evropski sezoni 2015-16 je dosegel 67 zadetkov in je bil najbolj\xc5\xa1i strelec svojega kluba. _NEWLINE_Prvo tekmo evropske sezone 2016-17 so igrali doma v sosedskem derbiju proti Zagrebu in tekmo dobili s 30-28. Janc je bil s petimi zadetki drugi strelec svoje ekipe. Zatem je v mesecu oktobru na treh tekmah dosegel 19 zadetkov in bil s strani EHF izbran za igralca meseca v ligi prvakov. _NEWLINE_Marca 2017 je bil izbran za najkoristnej\xc5\xa1ega igralca rednega dela regionalne lige SEHA. Kot tak je bil tudi imenovan v idealno postavo tega tekmovanja. Pri vsem tem je edini od slovenskih igralcev, ki je bil uvr\xc5\xa1\xc4\x8den v omenjena izbora.\n_START_SECTION_\nOd 2017: Kielce\n_START_PARAGRAPH_\nJanuarja 2017 je podpisal pogodbo z aktualnimi evropskimi prvaki, poljskimi Kielcami, ki veljajo za enega najmo\xc4\x8dnej\xc5\xa1ih klubov na stari celini. Za njih bo za\xc4\x8del z igranjem v sezoni 2017-18.\n_START_SECTION_\nKadeti\n_START_PARAGRAPH_\nLeta 2014 je s slovensko kadetsko rokometno reprezentanco osvojil zlato medaljo na olimpijskih igrah mladih v Nand\xc5\xbeingu na Kitajskem. Najbolj\xc5\xa1a igralca zlate ekipe pa sta bila Janc in Gal Margu\xc4\x8d.\n_START_SECTION_\nMladinci\n_START_PARAGRAPH_\nJanc je bil eden najvidnej\xc5\xa1ih \xc4\x8dlanov slovenske mladinske rokometne reprezentance starosti do 19 let, s katero je osvojil naslov svetovnih podprvakov leta 2015 in se uvrstil na evropsko prvenstvo na Dansko v letu 2016. Na odlo\xc4\x8dilni polfinalni tekmi proti Islandiji je za zmago s 31 proti 30 prispeval izjemnih enajst zadetkov. Na koncu je bil s 69 goli najbolj\xc5\xa1i strelec ne samo svojega mo\xc5\xa1tva, ampak tudi celega prvenstva. Bil je tudi izbran v idealno postavo turnirja kot najbolj\xc5\xa1i na mestu desnega zunanjega.\n_START_SECTION_\n\xc4\x8clani\n_START_PARAGRAPH_\nMed \xc4\x8dlani je prvi\xc4\x8d zaigral v starosti 19 let leta 2016 na pripravah za Olimpijske igre. Na katere ga je zaradi dobrih predstav selektor Veselin Vujovi\xc4\x87 vzel zraven in Janc se je oddol\xc5\xbeil z dobrimi predstavami ter bil na vseh tekmah med najbolj\xc5\xa1imi. \xc5\xbde na prvi tekmi turnirja proti Egiptu je z golom v zadnjih trenutkih tekme odlo\xc4\x8dil zmagovalca v slovensko korist. Slovenska reprezentanca je na svojem tretjem nastopu na olimpijskem turnirju zasedla kon\xc4\x8dno \xc5\xa1esto mesto, Janc pa je bil njen najbolj\xc5\xa1i strelec z 28 zadetki, kar je zneslo 4.7 na posamezno tekmo.  _NEWLINE_Januarja 2017 je v starosti 20 let igral na SP 2017 v Franciji kjer je bil s trideset zadetki drugi naju\xc4\x8dinkovitej\xc5\xa1i strelec izbrane vrste in sodeloval pri osvojitvi prve slovenske medalje, bronaste, na svetovnih prvenstvih.\n_START_SECTION_\nOsebno\n_START_PARAGRAPH_\nIzhaja iz \xc5\xa1portu zapisane dru\xc5\xbeine. O\xc4\x8de se je ukvarjal z nogometom in mati z gimnastiko. Tudi sam je za\xc4\x8del najprej z nogometom. Rokometa\xc5\xa1 je tudi njegov mlaj\xc5\xa1i brat Mitja Janc, ki je tudi obetaven. Maturiral je na Srednji \xc5\xa1oli za strojni\xc5\xa1tvo, mehatroniko in medije v Celju.'